作者:王灣
標題:晚春詣蘇州敬贈武員外
內容:蘇臺憶季常，飛棹曆江鄉。持此功曹掾，初離華省郎。貴門生禮樂，明代秉文章。嘉郡位先進，鴻儒名重揚。爰從姻婭貶，豈失忠信防。萬裡行驥足，十年暌鳳翔。回遷翊元聖，入拜佇惟良。別業對南浦，群書滿北堂。意深投轄盛，才重接筵光。陋學叨鉛簡，弱齡許翰場。神馳勞舊國，顏展別殊方。際曉雜氛散，殘春眾物芳。煙和疏樹滿，雨續小溪長。旅拙感成慰，通賢顧不忘。從來琴曲罷，開匣為君張。